钦定古今图书集成/理学汇编/学行典/第229卷 > 《王氏孝义歌》宋·赵普
## 钦定古今图书集成/理学汇编/学行典/第229卷 > 《王氏孝义歌》宋·赵普

“君不见缌服亲尽犹同炊，杨氏敦仁不指疵。又不见
一门九世同懽怡。”张公节义名唐隋，史编烂烂星日
垂。天子临幸尝顾绥，金源南北互纷披。天纲欲绝人
纪隳，寒飙洌洌水凝澌，有人独屋藏春熙。纠宗联戚
良自规，帝衷不为俗所移。凛然千钧引一丝，终期宇
宙廓清彝。我复古唐轶黄牺，包罗万象撤籓篱。仁雨
义风日洒吹，完其苦窳淳其漓。灵光巍巍不少欹，更
以肯构培崇基。素业六传惟谨持，紫荆花满春风枝。
金闺通籍仕日滋，扶摇九万达天逵。昆季和鸣如埙
篪，绶若若兮印累累。东阡南陌或耘耔，牙签插架盈
书诗。田园膏腴稼若茨，仓曰千斯箱万斯。纺绩均劳
谁忍私，衣食礼节秩尊卑。春秋报祀恒多仪。牺牷肥
腯羞甘饴，倾囊倒囷怜岁饥。茕独赉予洽恩慈，恭文
蔼蔼众所窥，允矣郡邑之蓍龟。女抱孤节俦共姬，妇
殉夫死志罔亏，孝友岂特一家推。令闻远彻宸衷知，
明诏下褒式群黎。乌头双表揭门楣，墓祀丽牲穹有
碑。翰林妙笔太史辞，籯金遗子良多痴。操戈入室人
伊谁，狗乳鸡哺非祥“祺，鸾鹄骞翥今其时。谆也温纯
金玉姿，汪汪可涵千顷陂。冠巍峨兮佩陆离，剡章新
荐群庠师。讷也众中擅白眉，言论开发属英奇。安于
之才能有为，紫垣乌府胥称宜。诒则明经析群疑，谨
则振武先骤驰。碧梧翠竹光葳蕤，轩户相望化日迟。
渥洼神种尽𬴊骐。森然足见称佳儿，福祉康宁天所
禧。善”述善继其在玆。庆源可鉴储清漪，馀波浩浩春
无涯。